**2020 m. birželio 5 d.**

**Paskelbtas naujas šalių, iš kurių galima atvykti, sąrašas**

**Paskelbtas birželio 8-14 d. galiosiantis sąrašas valstybių, iš kurių atvykti leidžiama, ir iš kurių atvykusieji privalo izoliuotis. Taip pat nustatyta, kad, atsižvelgiant į didelį sergamumą, į Lietuvą nebus galima atvykti užsieniečiams iš Švedijos, Jungtinės Didžiosios Britanijos ir Šiaurės Airijos Karalystės bei Portugalijos. Iš Belgijos ir Airijos atvykusiems užsieniečiams bus privaloma 14 dienų izoliacija. Lietuvos piliečiai į šalį gali sugrįžti iš visų šalių, tačiau atvykusiems iš aukščiau paminėtų valstybių privaloma 14 dienų izoliacija.**

Sveikatos apsaugos ministerija (SAM) primena, kad jei užsienio valstybėje per pastarąsias 14 dienų susirgusiųjų koronavirusu (COVID-19) skaičius 100 tūkst. gyventojų yra nuo 15 iki 25 atvejų, iš tokios šalies leidžiama atvykti į Lietuvą, tačiau atvykusiems bus privaloma 14 dienų izoliacija. Jei susirgimų skaičius neviršija 15 atvejų 100 tūkst. gyventojų, iš tokių šalių ne tik leidžiama atvykti, bet atvykusiems nereikia izoliuotis.

Tuo tarpu Lietuvos piliečiams bus leidžiama atvykti iš bet kurios šalies, tačiau jiems, jei 14 dienų sergamumo koronavirusu rodiklis yra 15 atvejų 100 tūkst. gyventojų reikės izoliuotis 14 dienų.

Ar žmogui būtina izoliuotis grįžus iš užsienio, priklauso nuo pirminio žmogaus kelionės taško. Tai reiškia, kad, jei žmogus turi įrodymą, jog keliauja iš šalies, iš kurios grįžus ar atvykus izoliavimas netaikomas, izoliuotis jam nereikia net tuo atveju, jei keliavo per kitas šalis. Tačiau tik tuo atveju, jei tose šalyse nebuvo apsistojęs verslo ar kitais tikslais. Jei keliaujantysis tokio įrodymo neturės, jam bus taikomos priemonės pagal paskutinę lankytą šalį, iš kurios jis tiesiogiai atvyks į Lietuvą.

Visa tai galioja visoms sąraše esančioms šalims, išskyrus Švediją. Svarbu žinoti, kad keltu iš Švedijos atvykstantieji turi būti budrūs, nes dėl padidėjusio sergamumo šioje šalyje, atvykus į Lietuvą jiems bus taikoma 14 dienų izoliacija net ir tuo atveju, jei asmuo į keltą Švedijoje keliavo tranzitu iš Norvegijos ar Danijos.

SAM taip pat primena, kad šalių sąrašai kinta kas savaitę, tad keliaujantys turėtų nuolat sekti šią informaciją.

Taip pat svarbu paminėti, kad jei kuri nors šalis patenka į Lietuvos sąrašą, tai nereiškia, kad lietuviai gali būti įleidžiami į ją – bendro susitarimo tarp visų Europos ekonominės erdvės valstybių nėra. Visgi tokios pat sąlygos galios visose trijose Baltijos šalyse – Lietuvoje, Latvijoje ir Estijoje.

Ši nauja tvarka galioja užsieniečiams iš Europos ekonominės erdvės valstybių, Šveicarijos, Jungtinės Didžiosios Britanijos ir Šiaurės Airijos Karalystės. Sprendimai dėl užsieniečių iš trečiųjų šalių atvykimo kol kas nepriimti.

|  |  |  |  |  |
| --- | --- | --- | --- | --- |
| **Eil. Nr.** | **Valstybė** | **Suminis 14 dienų sergamumo rodiklis 100 tūkst. gyventojų (2020-06-05 duomenys)** | **EEE valstybių, Šveicarijos Konfederacijos, Jungtinės Didžiosios Britanijos ir Šiaurės Airijos Karalystės piliečiai ir jose teisėtai gyvenantys asmenys** | **LR piliečiai** |
| 1. | Švedijos Karalystė | 96,2 | Draudžiama atvykti | Privaloma 14 dienų izoliacija |
| 2. | Jungtinė Didžiosios Britanijos ir Šiaurės Airijos Karalystė  | 45,3 |
| 3. | Portugalijos Respublika | 36,1 |
| 4. | Belgijos Karalystė | 21,8 | Leidžiama atvykti,privaloma 14 dienų izoliacija |
| 5. | Airija  | 15,2 |
| 6. | Prancūzijos Respublika | 13,9 | Leidžiama atvykti,izoliacija netaikoma | Izoliacija netaikoma |
| 7. | Ispanijos Karalystė | 13,3 |
| 8. | Nyderlandų Karalystė | 13,1 |
| 9. | Lenkijos Respublika | 13,0 |
| 10. | Rumunija | 12,1 |
| 11. | Danijos Karalystė | 10,9 |
| 12. | Italijos Respublika | 9,9 |
| 13. | Liuksemburgo Didžioji Hercogystė | 7,5 |
| 14. | Suomijos Respublika | 7,5 |
| 15. | Vokietijos Federacinė Respublika | 7,2 |
| 16. | Čekijos Respublika | 6,9 |
| 17. | Estijos Respublika | 6,8 |
| 18. | Maltos Respublika | 5,2 |
| 19. | Austrijos Respublika | 4,5 |
| 20. | Norvegijos Karalystė | 3,9 |
| 21. | Bulgarijos Respublika | 3,1 |
| 22. | Latvijos Respublika | 3,0 |
| 23. | Kipro Respublika | 2,9 |
| 24. | Vengrija | 2,9 |
| 25. | Šveicarijos Konfederacija | 2,5 |
| 26. | Islandijos Respublika | 0,9 |
| 27. | Graikijos Respublika | 0,8 |
| 28. | Slovakijos Respublika | 0,4 |
| 29. | Slovėnijos Respublika | 0,4 |
| 30. | Kroatijos Respublika | 0,2 |
| 31. | Lichtenšteino Kunigaikštystė | 0,0 |

Suminis 14 dienų sergamumo rodiklis – naujų COVID-19 atvejų skaičius per 14 dienų tenkantis 100 tūkst. gyventojų. Lietuvos 14 dienų suminis sergamumo rodiklis yra 3,4 atvejų 100 tūkst. gyventojų.

V*isuomenės informavimo grupės (VIG) informacija*